**ชื่อผลงาน:**

 ตามเยี่ยม ตามติด พิชิตวัณโรค

**คำสำคัญ:**

 วัณโรคขาดยา

**สรุปผลงานโดยย่อ:**

จากการดำเนินงานคลินิกวัณโรคในปี 2559 (ต.ค. 2558 – มิ.ย. 2559) พบว่าผู้ป่วยวัณโรคได้รับยาครบตามแผนการรักษา และมีอัตราการขาดยาวัณโรคเท่ากับร้อยละ 0

**ชื่อและที่อยู่องค์กร:**

นายวีรพงศ์ บุราณเดช 428 โรงพยาบาลบึงโขงหลง หมู่ 11 ต.บึงโขงหลง อ.บึงโขงหลง จ.บึงกาฬ 38220

**สมาชิกทีม:**

 นายวีรพงศ์ บุราณเดช พยาบาลวิชาชีพชำนาญการ

 นางสุภัตตา ไกยวรรณย์ พยาบาลวิชาชีพชำนาญการ

 นางสาวพัชรี กอโพธิ์ศรี พยาบาลวิชาชีพปฏิบัติการ

 นางสาวภานุมาศ นิยมสัตย์ นักจิตวิทยา

 ภก. ภควรรต สอนสิงห์ เภสัชกรปฎิบัติการ

**เป้าหมาย:**

 ผู้ป่วยวัณโรคไม่ขาดยา (Defaulted rate 0%)

**ที่มาของปัญหา:**

 จากการดำเนินงานคลินิกวัณโรคในโรงพยาบาลบึงโขงหลง ตั้งแต่ปี 2556-2559 พบว่าจำนวนผู้ป่วยวัณโรคจำนวน 101, 84, 79 และ 41 คน ตามลำดับ (ข้อมูล ณ วันที่ 30 มิ.ย. 2559)ซึ่งมีแนวโน้มผู้ป่วยวัณโรคเพิ่มมากขึ้นทุกปี และจากจำนวนที่ผู้ป่วยวัณโรคเพิ่มขึ้นส่งผลให้การติดตามเยี่ยมและการกำกับการกินยาไม่มีประสิทธิภาพ เป็นผลให้มีผู้ป่วยขาดยา ขาดการรักษาขึ้นในแต่ละปี ร้อยละ 5.88, 11.90, 3.79 และ 0.00 ตามลำดับ จึงทำให้เกิดแนวคิดในการพัฒนาการติดตามเยี่ยมและกำกับการกินยา โดยมีการพัฒนาตั้งแต่ไตรมาสที่ 1/2558 เป็นต้นมา

**กิจกรรมการแก้ปัญหา/พัฒนา:**

1. จัดประชุมชี้แจงปัญหาและอุปสรรคในการดำเนินงาน
2. หาแนวทางการแก้ไขและการดำเนินงานร่วมกับทีมผู้ดูแลผู้ป่วยวัณโรค
3. จัดบริการคลินิกวัณโรคทุกวันจันทร์ เวลา 08.00-12.00 น. โดยให้บริการแบบ one stop service
4. จัดทีมเยี่ยมบ้านผู้ป่วยวัณโรคในรายที่ไม่มารับยาตามนัดหรือมีแนวโน้มการขาดยา ในทุกช่วงบ่ายของวันจันทร์ โดยประสานกับ รพ.สต. ในพื้นที่ก่อนเยี่ยมเสมอ
5. มีระบบการส่งต่อผู้ป่วยจากโรงพยาบาลสู่ชุมชน โดยแจ้งแก่เจ้าหน้าที่ผู้รับผิดชอบในพื้นที่ทั้งทางกลุ่มไลน์ และหนังสือส่งตัวเพื่อดูแลต่อเนื่อง
6. สัมภาษณ์ผู้ป่วยเพื่อค้นหาปัญหาและความต้องการ ให้คำแนะนำ คำปรึกษา กำลังใจ และเสริมพลังเชิงบวกแก่ผู้ป่วย
7. ติดตามกำกับการกินยาและการดูแลผู้ป่วยวัณโรคอย่างสม่ำเสมอตามเกณฑ์
8. ติดต่อสื่อสาร คืนข้อมูลแก่ผู้รับผิดชอบในพื้นที่ถึงความก้าวหน้าในการดูแลผู้ป่วยอย่างต่อเนื่อง

**การเปลี่ยนแปลงที่เกิดขึ้น:**

จากปัญหาดังกล่าวข้างต้นทำให้เกิดแนวคิดในการพัฒนาการติดตามเยี่ยมและกำกับการกินยา โดยเริ่มมีการพัฒนาตั้งแต่ไตรมาสที่ 1/2558 ดังนี้

ก่อน ไตรมาสที่ 1/2558 ซึ่งเดิมเมื่อผู้ป่วยได้รับการวินิจฉัยวัณโรคและรับการรักษาในโรงพยาบาล ซึ่งบางรายอาจรักษาแบบผู้ป่วยนอกไม่ต้องนอนโรงพยาบาล เมื่อผู้ป่วยกลับเข้าไปในชุมชน โรงพยาบาลจะออกบัตรนัดเป็นเวลา 4 สัปดาห์ เพื่อให้ผู้ป่วยมารับยาและติดตามการรักษา ซึ่งขณะนั้นการส่งต่อผู้ป่วยวัณโรคแก่ผู้รับผิดชอบในเขตนั้นๆยังไม่ครอบคลุมทุกราย

ไตรมาสที่ 1/2558 มีการส่งต่อผู้ป่วยวัณโรคทุกรายให้แก่ผู้รับผิดชอบงานในพื้นที่นั้นๆ โดยให้ผู้ป่วยนำใบส่งตัวไปยื่นที่ รพ.สต. ในเขตของตนเอง ในวันที่จำน่ายจากโรงพยาบาลหรือมารับต่อเนื่องเพื่อให้ผู้รับผิดชอบติดตามเยี่ยมผู้ป่วย และในวันนัดช่วงระหว่างเวลา 10.00 น. เป็นต้นไป ถ้าพบว่าผู้ป่วยยังไม่มารับยาที่โรงพยาบาลจะทำการติดต่อผู้ป่วยทางโทรศัพท์เพื่อมารับยา ในช่วงนี้ปัญหาที่พบคือ การติดต่อทางโทรศัพท์กับผู้ป่วยบางรายไม่สามารถติดต่อได้ บางรายติดต่อได้แต่ไม่ว่างมารับยาในช่วงบ่ายของวันนั้น ทำให้ผู้ป่วยลืม และขาดยาในที่สุด

 ไตรมาสที่ 2/2558 จากการพัฒนาในช่วงแรกประกอบกับปัญหาที่เกิดขึ้น ในกรณีที่โรงพยาบาลไม่สามารถติดต่อผู้ป่วยได้เอง จะทำการประสานงานกับผู้รับผิดชอบในพื้นที่ รพ.สต. นั้นๆ เพื่อติดตามผู้ป่วยให้มารับยา โดยเจ้าหน้าที่ รพ.สต. ทำการประสานงานกับ อสม. ในพื้นที่นั้นให้เป็นผู้ติดตาม ซึ่งทางโรงพยาบาลได้รับแจ้งมาตามผู้ป่วยแล้ว แต่บางวันผู้ป่วยไม่สามารถมารับยาได้ในวันนั้นจึงทำให้ขาดตามติดตามในวันต่อมาหรือในสัปดาห์ถัดไป จึงทำให้มีผู้ป่วยขาดยาได้

 ไตรมาสที่ 3/2558 จากปัญหาที่เกิดขึ้นระหว่างการพัฒนางาน จึงได้ประชุมและร่วมหาแนวทางแก้ไข โดยผู้ป่วยที่ไม่มารับยาตามนัดในวันนั้นที่ให้เจ้าหน้าที่ รพ.สต. และ อสม. ตามแล้วแต่ก็ยังไม่มารับยา โรงพยาบาลบึงโขงหลงจะประสานให้ เจ้าหน้าที่ รพ.สต. มารับยาแทนผู้ป่วย โดยจะให้ยาไปเพียง 1 สัปดาห์พร้อมทั้งออกบัตรนัดใหม่ เพื่อนัดให้มารับยาในสัปดาห์ถัดไป แต่ก็ยังพบว่ามีผู้ป่วยขาดยา

 ไตรมาสที่ 4/2558 ผู้ป่วยที่ไม่มารับยาตามนัดในวันนั้นที่ให้เจ้าหน้าที่ รพ.สต. และ อสม. ตามแล้วแต่ก็ยังไม่มารับยา โรงพยาบาลบึงโขงหลงจะประสานกับ รพ.สต. เพื่อออกเยี่ยมบ้านร่วมกันภายในช่วงบ่ายของวันนั้น โดยในทีมประกอบด้วยพยาบาลผู้รับผิดชอบคลินิกวัณโรค เภสัชกร นักจิตวิทยา และทีม รพ.สต. เพื่อค้นหาปัญหาและสาเหตุของการไม่มารับยา และให้กำลังใจ สร้างแรงจูงใจ พร้อมทั้งเสริมสร้างพลังแรงบวกแก่ผู้ป่วยและญาติให้เห็นถึงความสำคัญของการรักษา และให้ยาจำนวน 1 เดือนพร้อมใบนัดในเดือนถัดไป

 จากการพัฒนางานที่กล่าวมาข้างต้นทั้งหมด ส่งผลให้เกิดการเปลี่ยนแปลง ดังนี้

1. ในปี 2559 ไม่มีผู้ป่วยวัณโรคขาดยา (Defaulted rate = 0%)
2. มีระบบการกำกับการกินยาที่มีประสิทธิภาพ โดยมีการติดตามเยี่ยมโดยทีมเจ้าหน้าที่ รพ.สต.ในพื้นที่ และในรายที่มีแนวโน้มขาดยาหรือไม่มารับยาตามนัดทางโรงพยาบาลบึงโขงหลงร่วมกับทีมเจ้าหน้าที่ รพ.สต.ในพื้นที่จัดทีมเพื่อติดตามเยี่ยมและนำยาไปให้ผู้ป่วยที่บ้าน พร้อมทั้งสัมภาษณ์ผู้ป่วยเพื่อค้นหาปัญหา รวมทั้งให้คำปรึกษา ให้กำลังใจ และเสริมพลังเชิงบวกแก่ผู้ป่วย
3. มีระบบการส่งต่อผู้ป่วยจากโรงพยาบาลสู่ชุมชุน โดยการจัดทำกลุ่มไลน์ของผู้ดำเนินงานวัณโรคของ CUP เพื่อความสะดวกในการติดต่อสื่อสารและแจ้งปัญหาต่างๆ ในการดำเนินงานวัณโรค

**บทเรียนที่ได้รับ:**

1. การดูแลผู้ป่วยที่บ้านหรือในชุมชน เมื่อต้องออกเยี่ยมผู้ป่วยจำเป็นต้องมีการประสานงานกับ รพ.สต. และผู้ที่เกี่ยวข้องก่อนลงพื้นที่จริงเสมอ
2. วิธีการ แนวทางในการสร้างแรงจูงใจ การเสริมสร้างพลังอำนาจในผู้ป่วยวัณโรคเพื่อให้ผู้ป่วยไม่ขาดยาตลอดการรักษา
3. ทราบถึงปัญหา และสาเหตุที่ทำให้ผู้ป่วยวัณโรคไม่มารับยาได้ตามนัด

**การติดต่อกับทีมงาน:**

นายวีรพงศ์ บุราณเดช 428 โรงพยาบาลบึงโขงหลง หมู่ 11 ต.บึงโขงหลง อ.บึงโขงหลง จ.บึงกาฬ 38220

**เบอร์โทรศัพท์** 084-8911189, 042-416181-2,

**E-mail:** burandet\_w@hotmail.com หรือ kie55372@gmail.com